Аралъул хIасилалги бачIунелъул масъалабиги\n2019 соналда Дагъистаналъул спорт­сменазе щварал бергьенлъа­базул бицунаго, тIоцебесеб иргаял­да, рехсезе ккола ХIабиб Нурму­хIа­мадовасул цIар.\nГьес араб соналда цIунана UFCялъул рачел.\nРехсараб гIуцIиялъ Абу-Дабиялда тIобитIараб турниралда гьес къезавуна Америкаялъул Цолъарал Штатаздаса спортсмен Дастин Порье.\nХалкъалда гьоркьор ВЦИОМалъ гьарурал цIех-рехазги бихьизабуна ХIабиб НурмухIамадов араб соналъул бищунго машгьурав спортсмен кколевлъи. КIиабилеб бакIалда йиго фигуристка Алина Загитова.\nЦогидал рейтингаздаги цебесеб кьерда буго ХIабибил цIар. Гьединго ХIабибица нухмалъи гьабулеб буго хехаб къагIидаялда машгьурлъулеб бугеб GFC гIуцIиялъеги.\nИсана апрелалда ХIабиб Нур­мухIамадов къеркьезе ккола гьор­кьо­хъеб цIайиялда бищунго къу­ватал спортсменазул цоявлъун ри­­­­кIкIунев СШАялдаса речIчIухъан То­ни Фергюсонгун. UFCялъ ункъо нухалъ хIалбихьана гьезда гьоркьоб къеркьей тIобитIизе. Амма ункъабго нухалда, батIи-батIиял гIиллабазда бан, гьел октагоналде рахъинчIо.\n2019 соналъул бищунго лъи­кIав спортсменлъун рикIкIана ГIаб­дул­рашид Садулаевги. Гъоркьиса гьев вахъана Дунялалъул, Европаялъул ва Европаялъул хIаязул чемпионлъун.\nИмам Шамилил сурат тIад бахъа­раб футболкаги ретIун пресс-кон­ференциялде вачIунин абун гуга­риялъул халкъазда гьоркьосеб фе­де­рациялъ ункъо моцIалъ цеве ва­хъине гьукъаниги, гьоркьоса къо­тIичIого хIадурлъулев вуго гьев исана рукIине ругел Олимпиялъул хIаязда гIахьаллъизе.\nДагьалъ цеве Садулаев, Дагъистаналъул тIаса бищараб командагун, Адлералда рукIарал сбораздаса тIадвуссана. Анкьалъ хIухьбахъиги гьабун, цIидасан байбихьизе руго гугарухъабазул сборал.\nРуччабазда гьоркьосеб боксалъул рахъалъги нилъер спортсменкабаз гIезегIан хIаракат бахъана. Улан-Удэялда тIо­битIараб дунялалъул­ чемпионаталъул 81 кг цIайиялда финалалда, Турциялдаса спортсменкаги къезаюн, Зенфира МухIамадгIалиева яхъана чемпионкалъун.\nГьебго чемпионаталда лъабабилеб бакIалъе мустахIикълъана ни­лъер цогидай ракьцояй СагIадат ТIалхIатоваги.\nЛъикIал хIасилал рихьизаруна боксер Муслим ХIажимухIамадовасги. 2019 соналъ профессионалияб гуреб боксалъул рахъалъ дунялалъул чемпионлъун вахъана гьев. БакIаб цIайиялда цеве вахъунев дагъистаниясул исана рес буго Олимпиялъул чемпионасул медаль босизеги.\nФутболалъул рахъалъ Россиялъул тIаса бищараб командаялда гъорлъ Грециялда тIобитIараб гIолилазул дунялалъул чемпионаталда бергьана Дагъистаналдаса кIиго футболист – ХIамид ШагIбанов ва Рустам Рамазанов.\nДагьаб цебе Олимпиялъул программаялда гъорлъе бачараб каратэялъул рахъалъги дунялалъул чемпионлъун вахъана Дагъистаналдаса спортсмен Шамил МухIамадов.\nТIадагьаб атлетикаялъул рахъалъ­ги рукIана нилъер спортсменазул меседил медалал. Парижалда инвалидазда гьоркьоб тIобитIараб дунялалъул чемпионаталда ядро рехиялъул рахъалъ лъабабилеб бакI ккуна Муса Таймазовас.\nАраб сонго гIадин, 2020 сонги батаги нилъер спортсменазе икъбалаблъун. ЦеречIарал масъалаби гIемер руго. Т1оцебесеб иргаялда, лъикIал хIасилал рихьизаризе ккола Токиоял­да рукIине ругел Олимпиялъул хIаязда. Допингалда дандечIараб халкъазда гьоркьосеб агентствоялъ спортсменазе гьукъулеб буго Россиялъул байрахъал­да гъоркь цере рахъине. Гьеб суалги роцIцIинабун бажарилеб батила.\nДругие материалы в этой категории: « Спортги политикаги жубараб мехалъ\tМасъала - тIоцебесеб бакI »\n00:21, 09 июля 2020, 3\n16:52, 08 июля 2020, 120\n14:57, 08 июля 2020, 70\n12:25, 08 июля 2020, 79